Rolling Stones-dromspeler oorledeRolling Stones-dromspeler Charlie Watts op die verhoog (12 Julie 2003) (Foto: Eric Feferberg/AFP) Charlie Watts, dromspeler van die legendariese Britse rock n roll-groep die Rolling Stones, is Dinsdag in die ouderdom van 80 oorlede. “Dit is met groot hartseer dat ons die afsterwe aankondig van ons geliefde Charlie Watts. Hy is vreedsaam oorlede in ŉ hospitaal in Londen, omring deur sy familie,” het sy reklameagent Bernard Doherty in ŉ verklaring gesê. “Charlie was ŉ geliefde man, pa en oupa en ook, as lid van die Rolling Stones, een van die beste dromspelers van sy generasie.” Doherty vra dat die familie, musiekgroeplede en nabye vriende se privaatheid in dié moeilike tyd gerespekteer sal word. Watts was bekend as die “stil ou” van die wilde groep wat die Swinging Sixties gedefinieer het met klassieke treffers soos “Jumpin’ Jack Flash” en “(I Can’t Get No) Satisfaction”. Hy het metronomies tyd gehou op die verhoog – ŉ balans vir die energie en charisma van sanger Mick Jagger en kitaarspelers Keith Richards en Ronnie Wood. Hy het vroeër vandeesmaand aangekondig dat hy die Rolling Stones se toer deur die VSA volgende maand sal misloop ná hy ŉ mediese prosedure moes ondergaan.